افتخار احمد حافظ قادری

افتخار احمد حافظ قادری (پیدائش:5 اپریل، 1954ء) اردو زبان کے نامور مصنف، سفرنامہ نگار، سیاح، محقق اور سوانح نگارہیں۔ پیشے کے اعتبار سے اکاؤنٹنٹ اور مترجم ہیں لیکن ان کی وجہ شہرت سفرنامہ نگاری ہے۔ سلسلہ قادریہ میں بیعت ہیں۔ اردو، عربی، فارسی اور انگریزی زبان میں مہارت رکھتے ہیں۔ سعودی عرب، ایران، شام، اردن، مراکش، ازبکستان اور عراق سمیت بہت سے ممالک کی سیاحت کر چکے ہیں۔ آپ کی اب تک 65 کتابیں شائع ہوچکی ہیں، جن میں زیارات مقدسہ، خزانہ درود و سلام، بارگاہ پیر رومی میں، زیارات مدینہ منورہ، زیارات ترکی، گلدستہ درود و سلام، سفرنامہ زیاراتِ ازبکستان، سیدنا حمزہ بن عبد المطلب، شانِ خلفائے راشدین بزبان سید المرسلینﷺ، شان علی ؓ بزبانِ رسولﷺ، سفرنامہ زیاراتِ ایران، شہزادی کونین، سفرنامہ زیارات شام، سیدنا ابو طالب اور شاہِ حبشہ حضرت اصحمۃ النجاشی قابلِ ذکر ہیں۔ 1986ء میں فریضہ حج کی ادائیگی اور ستمبر 1996ء میں خانہ کعبہ کے اندر دو بار حاضری کی سعادت حاصل ہوئی۔ اندرون اور بیرونِ ملک کئی علمی اور روحانی شخصیات سے ملاقات کی سعادت حاصل ہوئی، جن میں سر فہرست سابق مفتی اعظم عراق شیخ عبد الکریم مدرس (متوفی 2005ء)سے دو مرتبہ ملاقات کا شرف بھی شامل ہے۔ یہ وہ شخصیت تھے جب سال 1932ء میں عراق کے شاہ فیصل اول کے دورِ حکومت میں بغداد میں دو صحابہ کرام کے مزارات منتقل ہوئے تھے تو ان صحابہ کرام کی زیارت کی سعادت انہیں حاصل ہوئی تھی۔

خاندانی پس منظر 
قریباً ایک صدی پہلے ان کے جدِ امجد گل محمد مرحوم سر زمین افغانستان سے سفر کرتے کرتے پشاور پہنچے۔ پشاور میں کچھ عرصہ قیام کے دوران میں جناب گل محمد کو معلوم ہوا کہ راولپنڈی کے قریب مارگلہ کی پہاڑیوں کے دامن میں گولڑہ شریف میں پیر فضل دین شاہ المعروف بڑے پیر صاحب (حضرت پیر مہر علی شاہ کے والدِ محترم کے ماموں اور سلسلہ قادریہ میں پیر مہر علی شاہ کے پیرِ طریقت) اپنے روحانی فیض سے عوام و خواص کی روحانی تربیت فرما رہے ہیں، گل محمد پشاور سے گولڑہ شریف میں فضل دین شاہ کی خدمت میں حاضر ہوئے اور یہیں سکونت اختیار کی۔ گل محمد کا انتقال اندازہً 1923ء میں گولڑہ شریف میں ہوا اور وہیں مدفون ہوئے۔ افتخار احمد حافظ کے والد حافظ فقیر محمد 1910ء کے قریب گولڑہ شریف میں پیدا ہوئے۔ قرآن پاک حفظ کیا اور پیر مہر علی شاہ کے دستِ مبارک پر بیعت کاشرف حاصل کیا۔ فارسی اور پشتو زبان روانی سے بولتے تھے۔ پیر مہر علی شاہ کے حکم سے فتح جنگ کے موضع ٹھٹھی کی ایک خاتون سے شادی ہوئی جو خانقاہ گولڑہ شریف کی عقیدت مند تھی۔ ان کو اللہ نے سات بیٹوں اور دو بیٹیوں سے نوازا۔ حافظ فقیر محمد 1930ء کی دہائی میں راولپنڈی کے ایک مقام پرانا قلعہ منتقل ہو گئے۔ پھر 1956ء-1957ء میں کوچہ شاہین، صدر بازار منتقل ہوئے جہاں کچھ عرصہ رہائش کے بعد پریم گلی مولوی محلہ میں اپنا مکان خرید لیا اور یہاں مستقل رہائش اختیار کر لی۔ حافظ فقیر محمد کا انتقال 21 جنوری 1989ء کو راولپنڈی میں ہوا۔

پیدائش و تعلیم 
افتخار احمد حافظ 5 اپریل 1954ء کو راولپنڈی کی قدیم آبادی پرانا قلعہ میں پیدا ہوئے۔ انہوں نے پرائمری کا امتحان سی بی اسکول (موجودہ ایف جی اسکول) واقع احاطہ مٹھو خان سے پاس کیا۔1970ء میں راولپنڈی کے ڈینیز ہائی اسکول سے میٹرک کا امتحان سائنس گروپ میں سرگودھا بورڈ سے پاس کیا۔ پھر ملازمت اور تعلیم دونوں ساتھ ساتھ چلتے رہے۔ اپنے والد کی زیرِ نگرانی حفظِ قرآن کی سعادت حاصل کی۔ معروف عالم دین مولانا عبد الرحمٰن طاہر سورتی کے زیر سرپرستی چلنے والے ادارے ادارہ فروغِ عربی میرپور خاص سے 1977ء میں عربی زبان کا بذریعہ خط کتابت کورس اعزازی نمبروں سے پاس کیا۔ 1976ء -1977ء میں سعودی عربین سینٹڑ راولپنڈی سے عربی زبان کا دو سالہ ڈپلومہ مکمل کیا۔ 1984ء میں علم و ادب گروپ میں عربی مضمون کے ساتھ ایف اے کا امتحان راولپنڈی بورڈ سے پاس کیا۔ 1998ء میں خانہ فرہنگ ایران راولپنڈی سے فارسی زبان کا ایک سالہ ایڈوانس کورس مکمل کیا۔

اساتذہ کرام 
افتخار احمد حافظ کے عربی کے اساتذہ میں مولانا عبد الرحمٰن طاہر سورتی اور صلاح الدین العراقی کا نام سر فہرست ہے۔ فارسی زبان کے دیگر اساتذہ کے علاوہ مشہور محقق، بے شمار کتب کے مصنف، فارسی شاعر و تاریخ گو، سابقہ لائبریرین گنج بخش لائبریری مرکزِ تحقیقاتِ فارسی ایران و پاکستان ڈاکٹر محمد حسین تسبیحی رہا سے سیکھی۔

ملازمت 
 خیبر موٹرز کمپنی، راولپنڈی  (شعبہ اکاؤنٹس - مدت 2 سال)
 R.E.P. CO.  (شعبہ اکاؤنٹس - مدت 3 سال)
 سفارت خانہ شام، اسلام آباد  (عربی ٹائپسٹ - مدت 2 سال)
 سفارت خانہ لبنان، اسلام آباد  (اسسٹنٹ اکاؤنٹنٹ / اکاؤنٹنٹ - مدت 9 سال)
 سفارت خانہ قطر، اسلام آباد  (افسر تعلقات عامہ - مدت 6 ماہ)
 سعودی ملٹری اتاشی، اسلام آباد  (اسسٹنٹ اکاؤنٹنٹ - مدت 1 سال)
 تیموریہ العربیۃ السعودیۃ  (عربی انگلش ٹائپسٹ - مدت 7 سال)
 وزارت الدفاع و الطیران  (اکاؤنٹنٹ - مدت 1 سال)

شادی 
افتخار احمد حافظ کے شادی 12 اکتوبر 1978ء میں ٹاہلی موہری راولپنڈی کے ایک معزز خاندان میں ہوئی۔ 1991ء میں افتخار احمد حافظ مولوی محلہ صدر سے اپنے نئے مکان افشاں کالونی راولپنڈی میں منتقل ہوئے۔ اللہ نے انہیں تین بیٹے اور تین بیٹیاں عطا فرمائیں۔

بیعت ارادت 
مدینہ منورہ میں 23 اکتوبر 2000ء کو سلسلہ عالیہ قادریہ میں مدینہ منورہ میں السید تیسیر محمد یوسف الحسنی السمہودی کے دستِ مبارک پر بیعت کا شرف حاصل کیا۔آپ حضرت علامہ نور الدین علی بن احمد الحسنی السمہودی (متوفی 911ھ مدفون جنت البقیع) مصنف وفاء الوفاء باخبار دارالمصطفیٰ کی آل سے ہیں۔<ref name="زیاراتِ ایران">== عالمی کانفرنسوں میں شرکت ==
 1983ء اور 1984ء میں وزارت سائنس و ٹیکنالوجی (پاکستان) کی طرف سے او آئی سی کے زیرِ انتظام دو بین الاقوامی کانفرنسوں میں بطور معاون عربی زبان شرکت کی۔
 اکتوبر 2007ء میں ایران میں مولانا جلال الدین رومی پر منعقدہ عالمی کانفرنس میں راولپنڈی ڈویژن کی طرف سے شرکت کی اور مقالہ پڑھنا۔
 مارچ 2008ء میں یونیورسٹی آف سرگودھا میں انٹرنیشنل رومی کانفرنس میں شرکت کی اور مقالہ پڑھا۔

اعزازات 
 1992ء - کمپین میڈل (Campaign Medal)  
 1992ء - لبریشن آف کویت میڈل (Kuwait Liberation Medal)

ناقدین، محققین اور اہلِ علم کے تاثرات

تصانیف و تالیفات 

 1- زیارات مقدسہ (بلاد اسلامیہ میں زیارات مقدسہ پر ایمان افروز تذکرہ) - 1999ء
 2- زیارات مقدسہ کا سفر نامہ (ایران افغانستان اور پاکستان)- 2000ء
 3- زیارت حبیب صلی اللہ علیہ وسلم - 2000ء
 4- ارشادات مرشد - 2001ء
 5- خزانہ درودوسلام- 2001ء
 6- دیار حبیب صلی اللہ علیہ وآلہ وسلم - 2001ء
 7- گلدستہ قصائد مبارکہ- 2001ء
 8- قصائد غوثیہ- 2002ء
 9- سرزمین انبیا و اولیاء - 2002ء
 10- بلد الاولیاء - 2002ء
 11- بارگاہِ غوث الثقلین ؒ( تصاویر کے آئینے میں) - 2002ء
 12- الباز الاشہب (سرکارِ غوث اعظم ؒ)- 2002ء
 13- مقامات مبارکہ آل و اصحاب رسول صلی اللہ علیہ وسلم - 2002ء
 14- زیاراتِ شام (تصویری البم)- 2003ء
 15- شہر رسول (تصویری البم) – 2003ء
 16- اولیائے ڈھوک قاضیاں شریف - 2003ء
 17- فضیلت اہل بیتِ نبوی صلی اللہ علیہ وسلم - 2005ء
 18- زیارات مصر - 2006ء
 19- بارگاہِ پیر رومی میں - 2003ء
 20- سفرنامہ زیارات مراکش - 2008ء
 21- زیارات مدینہ منورہ (متبرک و تاریخی مقامات کا تذکرہ) - 2008ء
 22- زیارات ترکی - 2008ء
 23- زیارات اولیائے کشمیر (تحریر و تصاویر کے آئینے میں) - 2009ء
 24-گلدستہ درودوسلام از افضل الصلوات و سعادة الدارین ۔ 2019ء
 25- تکمیل الحسنات تلخیص افضل الصلوات علی سید السادات - 2010ء
 26- انوار الحق فی الصلاۃ علی سید الخلق محمد صلی اللّٰہ علیہ وسلم - 2010ء
 27- خزینہ درودوسلام - 2010ء
 28- فرموداتِ حضرت سیدنا داتا گنج بخش - 2010ء
 29- التفکر و الاعتبار فی فضل الصلاۃ والسلام - 2010ء
 30- گلدستہ 70 صیغہ ہائے درود و سلام- 2010ء
 31- ورفعنا لک ذکرک (92 صیغہ ہائے درود و سلام) – 2011ء
 32- زیارات ایران - 2012ء
 33- سفرنامہ زیارات ترکی - 2013ء
 34- کتابچہ حضرت دادا برلاس - 2013ء
 35- ہدیہ درود و سلام بیاد پروین گولڑہ - 2013ء
 36- سفرنامہ زیارات عراق و اردن - 2013ء
 37- درود و سلام کا نادر و انمول انسائیکلوپیڈیا (جلد اول و جلد دوم) – 2013ء
 38- سدرہ شریف تا مدینہ منورہ - 2014ء
 39- شان بتول بزبان رسول - 2014ء
 40- الصلوات الالفیہ مع صلوات النبویہ - 2015ء
 41- شان علی بزبان نبی - 2016ء
 42- عظائم الصلوٰات و التسلیمات - 2016ء
 43- شان خلفائے راشدین بزبان سید المرسلین - 2016ء
 44- سیدنا حمزہ بن عبد المطلب رضی اللہ عنہما ( احوال آثار مناقب ) - 2016ء
 45- الصلوات الالفية باسماء خير البرية - 2016ء
 46- سفرنامہ زیارات ازبکستان - 2017ء
 47- شاہ حبشہ ( سوانح حیات) - 2017ء
 48- سفرنامہ زیاراتِ ترکی - 2017ء
 49- صلاة و سلام برائے زیارت خیر الانام صلی اللہ علیہ وسلم - 2017ء
 50- سفرنامہ زیارت شام - 2017ء
 51- محافظ رسول سیدنا ابو طالب ( احوال آثار مناقب) - 2018ء
 52- درود و سلام کا گلدستہ الفية الصلوات على فخر الموجودات - 2018ء
 53- مناقب والدین مصطفی کریم صلی اللہ علیہ وسلم - 2018ء
 54- حیات انور - 2018ء
 55-شہزادی کونین علیھا السلام (احوال آثار اور مناقب) – 2018ء
 56- مومنین کی مائیں (احوال آثار مناقب) - 2019ء
 57- سفرنامہ زیاراتِ ایران - 2019ء
 58- سید یعقوب علی شاہ چشتی صابری وارثی - 2019ء
 59- التفکر و الاعتبار اور کنز فی الصلاۃ- 2019ء
 60- کسری العرب سیدنا معاویہ بن ابو سفیان - 2020 ء
 61-  فضائل حسنین کریمین بزبان وسیلتنا فی الدارین - 2021ء
 62- باقہ الصلوات علی فخر الموجودات - 2021ء
 63- درود سلطان محمود غزنوی درود دس ھزاری درود نامیہ - 2021ء 
 64 - بشائر الخیرات - 2021ء
 65- گلدستہ درود و سلام - 2021ء

نگار خانہ

بیرونی روابط 
 افتخار احمد حاظ قادری کی کتب پڑھنے کے لیے گوگل پلے اسٹور ایپ
 انٹرنیٹ آرکائیو پر افتخار احمد حاظ قادری کی کتب
 افتخار احمد حافظ قادری کا یو ٹیوب چینل
 گیوٹن برگ پر افتخار احمد حافظ قادری کی کتب
 افتخار احمد حافظ قادری کی کتب پڑھنے اور زیارات مقدسہ کی تصویری البمز دیکھنے یا ڈاؤن لوڈ کرنے کے لیے گوگل ڈرائیو کا لنک
 اسکربڈ ڈاٹ کام پر افتخار احمد حافظ قادری کی کتب

حوالہ جات 

1954ء کی پیدائشیں
5 اپریل کی پیدائشیں
بقید حیات شخصیات
پاکستانی مسلم شخصیات
اکیسویں صدی کے اردو مصنفین
ضلع راولپنڈی کی شخصیات
اردو سوانح نگار